C 495/30
RO
Jurnalul Oficial al Uniunii Europene
29.12.2022
Caseta 3: Principalele politici și măsuri privind tranziția echitabilă pentru PNEC-urile actualizate — promovarea îmbunătățirii eficienței energetice, inclusiv în sectorul locuințelor sociale la prețuri accesibile; oferirea de stimulente financiare și de consiliere persoanelor fizice, acordând atenția cuvenită împărțirii stimulentelor între proprietari și chiriași și evoluției costurilor pentru locuințe; — furnizarea de informații și de consiliere adaptate tuturor consumatorilor, în special gospodăriilor vulnerabile, inclusiv prin utilizarea instrumentelor digitale, cu privire la modalitatea de reducere a cererii de energie și de scădere a facturilor la energie.
Direcționarea măsurilor de economisire a energiei către activitățile de consum și de producție cu cerere mare de energie; — împuternicirea consumatorilor de energie prin facilitarea accesului la energie din surse regenerabile, prin simplificarea procedurilor de autorizare și prin dezvoltarea în continuare a autoaprovizionării prin intermediul comunităților de energie ale cetățenilor și al comunităților de energie din surse regenerabile, însoțite de campanii, cu un accent special pe grupurile vulnerabile și pe consumatorii care locuiesc în zone rurale și în regiuni îndepărtate (de exemplu, regiunile ultraperiferice ale UE (40)); — prevenirea provocărilor cu care se confruntă transportul durabil, inclusiv accesibilitatea prețurilor pentru gospodăriile vulnerabile, prin măsuri de sprijin direct și prin dezvoltarea infrastructurii necesare; — sprijinirea accesului la locuri de muncă de calitate, în special prin intermediul serviciilor publice de ocupare a forței de muncă, al asistenței adaptate pentru căutarea unui loc de muncă și al altor măsuri active de politică în domeniul pieței forței de muncă (de exemplu, cursuri de învățare, stimulente pentru angajare și tranziție, programe de ocupare a forței de muncă specifice și cu termene precise, scheme de sprijin pentru ucenicii și stagii de calitate); — promovarea creării de locuri de muncă și a antreprenoriatului în activități verzi, de exemplu prin măsuri financiare și nefinanciare, asigurând un sprijin accesibil pentru grupurile subreprezentate și vulnerabile și încurajând promovarea unor criterii de atribuire ecologice pentru antreprenori; — înzestrarea persoanelor cu competențele adecvate pentru a avea acces la locuri de muncă de calitate și pentru a aborda deficitul de forță de muncă pentru tranziția verde și cea digitală, prin promovarea (1) educației și formării favorabile incluziunii, în conformitate cu previziunile în materie de competențe și prin parteneriate cu părțile interesate, cum ar fi Pactul privind competențele (41); (2) programelor de ucenicie, stagiilor remunerate și programelor de observare directă la locul de muncă (job shadowing); (3) formării adulților pentru perfecționare și recalificare, de exemplu prin conturi personale de învățare (42), cursuri recunoscute pe scară largă sau aderarea la Pactul european privind competențele (43); — asigurarea unui acces echilibrat și egal la educație și la oportunități de angajare la toate nivelurile și în toate sectoarele, de exemplu prin reducerea dezechilibrului de gen actual care a caracterizat până în prezent studenții din domeniile STIM și sectorul energetic; — asigurarea unor sisteme fiscale și de prestații sociale echitabile și a unei protecții sociale echitabile pentru a sprijini persoanele și gospodăriile cele mai afectate, în special pe cele aflate în situații vulnerabile, inclusiv prin (1) sprijin direct specific și temporar pentru venit care să completeze măsurile de investiții, (2) transferarea sarcinii fiscale de la veniturile din muncă către obiective verzi și (3) furnizarea unor sisteme inovatoare de tranziție de la un loc de muncă la altul pentru a asigura securitatea veniturilor în timpul tranzițiilor de pe piața forței de muncă.
(40) UE cuprinde nouă regiuni ultraperiferice situate în vestul Oceanului Atlantic, în bazinul Caraibilor, în Pădurea Amazoniană și în Oceanul Indian.
În total, acestea găzduiesc 4,8 milioane de cetățeni.
Regiunile ultraperiferice sunt insule, arhipelaguri și un singur teritoriu terestru (Guyana Franceză) și nu fac parte din rețeaua continentală europeană.
În temeiul articolului 5 alineatul (1) litera (e) punctul (iv) din Regulamentul privind guvernanța, la stabilirea obiectivelor privind energia din surse regenerabile, statele membre ar trebui să țină seama de constrângerile geografice, de mediu și naturale, inclusiv cele din zonele și regiunile care nu sunt interconectate.
(41) https://pact-for-skills.ec.europa.eu/index_ro (42) Recomandarea Consiliului privind conturile personale de învățare.
(43) A se vedea, de asemenea, Raportul JRC, Czako V. „Skills for the Clean energy transition” (Competențe pentru tranziția către o energie curată), Oficiul pentru Publicații al Uniunii Europene, Luxemburg, 2022, JRC129676.